text: Horsens hitter på listen over løntilskudskommuner
  30 august 2010 kl. 07.05
  Over halvdelen af medhjælperne på plejehjem og skoler i Horsens Kommune er aktiveret med løntilskud.
  Horsens Kommune er en af de kommuner i landet, som ansætter en stor andel af personer i aktivering med løntilskud, men det er ikke en langvarig løsning, mener arbejdsmarkedsforskere. 
  Hele 60 procent af kommunens medhjælpere på både skoler og plejehjem er ansat med løntilskud. Den samme statistik ses også i  kommuner som Skive og Vordingborg. 
  - Problemet med mange offentlige løntilskud er, at jobbene ikke er oprettet for at rekruttere medarbejdere, men for at holde ledige i gang. Det fører ikke til varig beskæftigelse, siger arbejdsmarkedsforsker fra Århus Universitet Michael Svarer til Ugebladet A4.
  På landsplan har hver fjerde ansatte inden for teknisk service løntilskud.
  